
POEZIA CA DESTIN 


STEA ÎNLĂCRIMATĂ, de loan Evu 


S-adorm în munţi şi să mă pască micii 


ca pe o iarbă crudă în april. 


cu boturi mot să rupă blând din mine 


pand-mi ajung La trupul de copil. 


Să-mi înflorească aerul pe gură 
vocalele pe care le-am uitat 
st eu eliberat de sub armură, 


să fiu pământul bun pentru arat. 


Când vor porni ţăranii să îl are 
st vor tufige fieru-n carnea mea 
din pieptul meu vor răbufni izvoare 


să oglindeascad-wlacrimata stea ... 


PEISAJ CU PESCAR PE VREME DE FURTUNĂ 


loan Evu nu mai are nimic de ascuns. Poesia sa, cântecul său, au ajuns la maturitate. Unii copaci 
dau rod toamna. Unii copaci dau rod vara, alții primăvara; copacul numit destin a dat rod în cântec 
pentru loan Evu. 

Poetul are puţine lucruri, ca avere. Alături de sine sunt: cărţile, ghitara, maşina de scris, 
inspiraţia sa, undita şi, mai ales, o mare iubire. Regretul suprem al poetului este că nu şi-a împlinit 
iubirea 

De fapt poeţii sunt blestemati să nu-și ducă la bun sfârşit energia divină care înseamnă iubire 
Pentru poet principiul de a-ţi iubi aproapele este unul fundamental. loan Evu mai are răbdare, mai are 
destin pentru asta. Sunt sigur că la bătrânețe, ajuns aproape înţelept, poetul îşi va împlini dorul de 
iubire 

loan Evu a publicat de tânăr 

A fost pătruns de suflul eminescian. 

Îi stătea bine cu privirea visătoare, cu ghitara înmugurind, cu speranța de iubire, sărutat de 
premiile vremii 

Acum loan are răbdare. Are răbdarea de a se întâmpla atâtea în viata sa: un război undeva, 


superficialitatea politicienilor altundeva, trădarea prietenilor, uitarea iubitelor, neglijenta primăriei, 


blestemul altor poeti care nu înțeleg ceea ce este de înțeles. În timpul acesta Ioan merge la pescuit si 


se-ntâlnește cu cerul şi apa, cu focul şi cu pământul, cu cercul şi cu piatra. Natura, cu magnetismul ei, 
face lumină în viata poetului şi asta e bine, numai aproape de natură se mai poate încărca de eternitate. 

Poesia lui loan Evu unește metafora şi expresia modernă cu stilul clasic, cu ritmul si rima eternă 
a poesici eterne, este o împlinire deplină. Ca la nimeni altcineva cântecul şi simbolul se împerechează 
în versurile poetului. De aceea cititorul va găsi în paginile cărților sale câteva poeme peste care nu se 
poate trece, sunt poeme definitive, asigurate de etern şi divin, pentru care s-a plătit atât albastru încât 
nu va încăpea în destin. 

Memoria poetului este o memorie de aur. Aproape că își urăşte această memorie care devine pe 


zi ce trece o dulce povară. Dar memoria sa redă speranță, iubire, dor, durere, tristețe, blestem 


Cântecele sale sunt demne de fredonat. Sunt pline de suflet şi nu fac parte din moda zilei 
Cântecul său izvorăşte din ghitară ca lava din pământ. Totul este natural, nimic nu se cheamă a fi 
comercial 


Când loan cântă ` „Dă-te jos din turnuri, frate...” simţi că se va întâmpla ceva cu sufletul tău. E 
o chemare, e o invocatie adresată ascultătorului, de parcă ne-am afla cu toţii într-un templu. Suntem 
implorati să ne amintim că lumea asta este un templu şi nu un stadion în care urlă nebunii, cerşind 
pâine şi circ 

Ajuns la maturitate, poetul a renunțat la compromisuri. Nici măcar în viata sa privată nu mai 
face compromisuri, trăiește în plină iubire pentru semeni. Nimeni nu-i poate lua această iubire, nici 
măcar cei care îi refuză iubirea. Este încrâncenat în dorul său de frumos, de bine. loan Evu a 
descoperit câţiva poeți adevărați pe care nici revista nu i-ar fi băgat în seamă, pe care criticii îi ignoră, 
şi-i ignoră pentru sunt poeţi adevăraţi 

Nu de mult loan Evu a scris la o revistă însemnată despre un poet tânăr dăruit poesiei, iar revista 
a refuzat colaborarea pentru că Evu a ,,indraznit” să scrie despre necunoscuţi. Dar Ioan va scrie despre 
poeţii adevărați pentru că el nu mai vrea să facă acele compromisuri care rod cultura română în chiar 
esența ei. Îi stă bine lui loan cu aceasta ambiţie, cu această hotărâre. 

Poemele sociale ale lui Evu izvorăsc direct din „Doina ” lui Eminescu. Sunt poeme care ard, 
sunt torte vii, sunt aruncătoare de flăcări dintr-un război ce nu va izbucni poate niciodată. Poetul 
„Simte” mişcarea socială cu durere, cu spaimă, dar şi cu speranță. El nu se dă bătut, acolo unde unii 
mari poeţi au eşuat în politica, în putere, în minciună, loan Evu nu va eşua pentru că el este imbratisat 
de eternitate 

»Multumescu-ti pentru cântec,/ pentru graiul de pământ/ Cel purtat de cer în pâniec/ să 
renască din cuvånt.../” Aceste versuri definesc pe scurt un adevărat testament. 


Evu este pregătit de plecare. El este gata să meargă acolo unde se întâmplă ceva important, el 


simte chemarea pământului. „In noaptea asta voi pleca/ spre nicăieri spre undeva/ nu mai fi tristă 


doamna mea/ ai grijă să nu uit ceva...// Costumul alb cravata gri/ caietul mov cu elegii/ din vremea 
când eram copii/ cu cerul prins în colivii..” 

Cândva un mare poet, pe numele său Tadeus Rozewicz a scris un poem special pentru loan 
Evu: „Îmi plac femeile bătrâne/ femeile urâte/ femeile rele// sunt sarea pământului//... femeile 
bătrâne sunt nemuritoare// ... femeile bătrâne sunt indestructibile/ zâmbesc cu indulgentà//... când 


mor/ din ochi le curg/ lacrimi/ care se impreund/ cu zambetele de pe buzele/ fetei tinere”. Acest poem 


al poetului polonez este o profetie si pentru loan; simbolul acesta este revelator, iubirea se-mplineste 


doar în plină maturitate, in plină ninsoare. 


În inima lui loan se naşte imediat cavalerul bătrân pregătit pentru tinere iubiri. loan este 


pescarul, pescarul de oameni, care face din cântecul său piatra pe care veacul acesta va clădi iar 
poesia. 
Bine ai venit pescarule!... Râul e în fata ta, furtuna te aşteaptă, furtuna va fi îmblânzită. 
Constantin Stancu 


17.09.1999 


ÎNSOȚITORUL UMBREI, după Ioan Evu 


Volumul „Însoțitorul umbrei” de loan Evu ne pune în faţă modul de cădere a poetului în 
poet. Editura AXA, Botoşani, 2003 (consilier editorial Gellu Dorian), ne propune, bazându-se pe 
tristețea poetului, o antologie din scrierile lui loan, scrieri trecute prin focul anilor 80-90, cu 
bătaie până în anul 2003. Citarea titlurilor de volum trecute şi prezente: „Fereastra de apă”, 
„Fără armură”, „Somnul în munte, „Poet de bunăvoie” şi „Cetatea moartă” ne prezintă 
motivele fundamentale ale temelor care l-au ars pe poet până la cuvânt, într-un timp care se vrea 
viata sa. 

Evu este un poet sincer, dincolo de stil, de clasificări — poet optzecist? — de erori şi tristeti, 
el nu se joacă de-a scrisul. A scris cu viața sa, aproape până la sânge, până la arderea completă! 
Cred că doar imaginea nisipului acoperit de zăpezile dintâi este marcantă pentru el ca scriitor. A 
fost răpus de marile teme, poate i-a lipsit rezistența de maratonist, dar a câştigat rezistența 
zăpezilor în decembrie, a câștigat rezistența albului pe trecerea de pietoni 

Volumul se completează cu ultimele poeme, de revoltă şi acid, de culoare şi de neant 
aparent unde locuieşte Hamlet de Bizanţ 

Diferenţele de tensiune dintre poemele de la început şi cele recente sunt enorme 

De la puritate la neant calea este dură, este aceea a căderii poetului în poet, cu durere şi 
revoltă, cu dragoste şi eşec, cu rugăciune şi blestem, cu lacrimi şi ninsori. Personal, îl prefer pe 
Ioan Evu cel îndrăgostit, de la început, cu romantismul său molipsitor, cu poeme de excepție, 
acceptând influența marilor poeti ai lumii cu nonşalanţă, cu bucurie şi optimism. Talentul său de 
a cânta lumile pierdute şi pe cele regăsite, talentul său de a transforma ideea în cântec este un 
semn de biruinţă. Atunci când devine evident real şi căzut în clipă, loan Evu începe să explice şi 
cântecul piere ca o zăpadă ninsă peste zgura fierbinte 

„Dă-mi pasărea căzută in oraş /ca-ntr-un coşmar de parcă se repetă/ căci azi am auzit un 
cântec las / un tril vândut pe-o gureşă trompetă”. Poetul tânjeşte după trilul unei paseri, al unei 
paseri care poate învinge oraşul cu cântecul ei, îl poate purifica, e trilul poetului pasăre, menit să 


se înalțe peste oraşul în care straja doarme. 


Scriitorul simte cu toată ființa responsabilitatea creaţiei, a talentului, este conştient că nu 
totul este întâmplător, declaraţia sa de dragoste pentru poezie este una intimă, asemenea celei 
adresate unei femei iubite, este „dansul sub spânzurătoare” cu poezia, „când pasăre şi piatră 
vorbesc aceeaşi limbă străveche”. Intimitatea dintre poet si poezie sub steaua dragostei 
demonstrează cedarea ființei umane în fata frumosului ca gest de credință si purificare prin scris, 
nod şi semn de încercare pentru orice conştiinţă 

loan Evu a lăsat câteva poeme memorabile pentru literatura română, iar faptul că locuiește 
în Hunedoara nu poate fi considerat un handicap, ci un argument pentru valoarea unei opere care 
are rezistenţă la ruina memoriei. Critica ar trebui să dea o mai mare atenție poeziei în sine nu 
domiciliului din cartea de identitate electronică a poetului, un număr și el, smerit, în poporul său 
care, adesea, în istorie a tânjit după valorile eterne ale limbii române, prin vremuri de încercare. 
Racordarea la mişcarea universală de globalizare nu trebuie să ne ducă în eroare, vom avea 
nevoie totdeauna de tipatul unui suflet în deșert 

Oricum loan Evu este poet de bunăvoie cum singur declară, crede în destinul său cu putere 
si își asumă riscurile de rigoare, cu preţul vieţii personale. 

„Dar cine-am fost cu-adevărat/ în lumea totuşi nelumească/ între lumină şi păcat/ doar 
vântul şti-va să şoptească.” (Doar plopii — La Eminescu) 

Ultima parte a volumului, marcată de poeme inedite, încearcă să descifreze taina 
apocaliptică a vremurilor ultime, vremuri în care poetul este însoțit de omul Evu Ioan, cu tristeţe, 
cu regret, cu responsabilitate : „Buzele mi-au ars mistuite / de arşița unei iubiri inexistente / ura 
trădarea şi pizma/ mi-au otrăvit cuvintele toate.” 

Deşertăciunea ultimelor poeme descoperă deşertăciunea lumii-nelume, este aici o cădere 
din rai pentru loan Evu, este durerea poetului pentru ratarea țintei de către semeni, este ruptura de 
erorile de pe urmă, dar şi revolta împotriva imposturii, a păcatului, a lipsei de orizont pentru 
oamenii, pentru românii care trăiesc din înlocuitori pentru suflet, pentru lacrimă, pentru poezie, 
este aici un avertisment pentru cei care nu realizează cădere în ruină a continentului 

„Puneţi taxă pe izvoare/ pe zăpezi pe cer pe tril/ dijmuiti cât se mai poate / traiul omului 
umil // Contabilizati căldura/ şi procentele de frig/ indexati adâncitura/ găurilor din covrig” 


Nu știu de ce poeții ar trebui încadraţi pe generaţii, este o singură generaţie de poeți, aceea 


care scriu o poezie-poezie, dincolo de asta clasificările nu mai au sens, pentru că, aşa cum declară 


poetul, cititorul acceptă starea aceasta: „M-aş tot sui si m-aş pierde/ lume fardata cu monezi/ pe- 


un fulg m-aş vinde într-o piață/ la traficantii de zăpezi/ M-aş tot sui şi m-aş tot duce/ au, lume 


scoasă la mezat/ mi-aş da cămaşa pe tarabă/ pentru un fulg imaculat .../Dar astea nu-s ninsori 


iubito/ sunt lebede murind incet/ bat clopote la Clopotiva/ trase în taină de-un poet” 


Constantin Stancu 


CENUȘĂ VORBITOARE 


Poetul Ioan Evu se lasă străpuns de poem în volumul de versuri „Cenuşă vorbitoare ”, 
apărut la editura „Călăuza”, 2006 

Acest volum este tipatul celui uitat în cetatea părăsită, un țipăt spre cer, unul vertical ca 
mod de ieşire din lumea-n cădere. În poemele lui Ioan Evu există o tensiune evidentă si 
lucrătoare, există dorinţa de a urca în Cetatea de Sus, dar balastul cetăţii de jos îl leagă de 
pământ, iar dacă poetul vrea să trăiască cu toată energia viata primită în dar, dorința după ceva 
mai puternic îi leagă aripile. E deci tensiunea unei ființe care poate mai mult, dar care se zbate 
prinsă-n plasa poemului, în peisajul acestui veac, în orbirea care macină lumea. 

Descrierea cetăţii de jos este una cutremurătoare prin realism si durere, amintire, ură și 
recunoştinţă şi acest lucru este evident în poemul „Omagiu oraşului H”, poem al cântecului 
soptit si, totodată transformat în strigăt: „Oraş înjunghiat în spate de ninsoare/ se-aude-n noapte 
un copil cum plânge / şi parcă-n lacrimile lui izbăvitoare/ isi spală veacul mâinile de sânge/.../ 
Oraş surpat in propria lui nepăsare/ dedat orgiei şi betiei crase/ în el am ars tăcut sub joasă 
zare/ iubiri iluzii deznădejdi angoase ”. 

Poetul isi revede copilăria pierdută într-o viziune de-o clipă, dar totul de transforma-n 
emblemă; prin acel copil oraşul putea fi altceva, prin acei copii lumea putea fi altfel, dacă li s-ar 
fi acordat o şansă. Tăcerea din cetate e una suspectă, e tăcerea vinovată. Acolo a ars poetul într- 
un peisaj limitat, cenuşă vorbitoare s-a făcut şi intrupare în poem, şi l-a iubit până la limită, ca pe 
o „târfă analfabetă, jună” şi, totodată, „sublimă... E suferința celui trădat, oraşul pierdut la 
capăt de linie ferată, „oraş peron de gară părăsită/ cu bariera dinspre iad deschisă/ un tren din 
care nimeni nu coboară/ oraş vagon pe-o linie proscrisă” 

Durerea poetului e durerea unei lumi pierdute şi fără putință de a renaşte... Este drama 
atâtor oraşe din România, care i-a ucis lent pe români, din nepăsare, din lipsă de orizont, o „zare 
joasă”, cum scrie loan Evu. 

Tragedia poetului e tragedia unei generaţii, din care multi făcură parte. 

Dar loan Evu are puterea de a trece dincolo de aparente, iubirea este zarea înaltă care i se 
deschide. Dragostea pentru prieteni şi pentru ființa iubită, dragostea aceea care arde şi care lasă în 


urmă cenuşă e dimensiunea spre care aleargă 


Deci din ambele sensuri, fie din lume, fie din iubire, ceea ce rămâne după poet este 
„cenuşa vorbitoare”, totul arde, la intensitate maximă, dar viata e totuşi un dar 

Aici însă, în zona poemului cântec, a celui de dragoste, a tărâmului luminat, loan Evu este 
un clasic în viata atins de drama generaţiei sale, fermecat de speranță si de posibilităţile pe care i 
le acordă varianta unei vieţi altfel. Poemele acestea sunt unele care sparg normalul într-o 
literatură anormală, care tind să devină sigiliu, şi cine este atent la fenomenul literar va reține 
unele din poeme ca făcând parte din versurile nemuritoare pe care şi le doreşte orice poet, în cel 
mai pur stil clasic, limpede, simplu şi profund în același timp. 

Ioan Evu, cu o anumită detaşare a destinului propriu, scrie poemul ,, Celei care știe” ca un 
omagiu femeii care, pentru o clipă, o săptămână sau poate doar zece zile, s-a lăsat atinsă de 
dragostea primară dată omului de la facerea lumii, trecând peste vălul greu de tăceri adânci ale 
veacului, pentru un simplu sărut adevărat : „Dar lasă fereastra deschisă spre mare/ s-auzi cum de 
stânci ca talazul mă frâng/ cu vuiet de aripi ce scapără-n zare/ şi licăr de lacrimi iscate-n 
adânc”. Se reface prin poezie stare cuplului luminat — el și ea, (is — isa), refuzată atâtor bărbaţi si 
femei, orbi care trec prin cetatea de jos. 

Este recunoscută la poet capacitatea de a uni cuvântul cu melodia, cântecul cu logosul, de a 
reface limbajul potrivit al omului pentru Cetatea de Sus. 

Din păcate realitatea brutală şi drama personală a cetățeanului care este poet în cetate, 
simultan şi dramatic totodată, fac din loan Evu un revoltat în sensul bun al cuvântului, iar revolta 
sa capătă accente care ating esența, deşi uneori cuvinte brutale sparg cubul acela perfect al 
poemului. Sunt poemele de revoltă a soldatului pus să lupte pentru cine nu trebuie, o revoltă 
lucidă, aproape fără menajamente pentru mediu orb în care trăieşte, ca în „Mileniul caragiale 
(poem patriotic)”, „Doină de reformă (poezie patriotică)” unde cuvântul taie, e din metal de 


spadă, e din ghilotină, făcut pentru a atinge răul, dar uneori e vânare de vânt, pentru că mersul pe 


jos a devenit impozabil, apoi viata noastră pierdută, risipită, furată şi manipulată prin pasivul 


privit la televizor, în lipsa credinţei adevărate în Dumnezeu : ,, feletexte, telecabluri/ de popor 
teleghidat/ ca într-o telenovelă /cu finalul emanat”. 

Cuvintele din aceste poeme sunt preluate din limbajul curat al românilor, violat de o lume 
străină, de popoarele migratoare care rup, vin-pleacă şi nu lasă nimic în urmă — un viol colectiv în 
care cel cu „merțan” la scară râde când te fură, posesor al soluţiilor definitive şi rudimentare, şi 


totul ca o mare calitate umană deviantă. Merită reținute cuvinte emblemă: sigiliul, rană, ochi de 


răpitor din adânc, voievozi playboy, dracula-tarc, regele gică, împăratul iulian, patrie second 
hand, ce dracu tovarăşi doar ne integrăm, in our cantry, piscine, vile én gros, indexarea 
găurilor din covrig, neam de telespectatori, contor pe uliti, chebab, hot-droguri , be cool, be 
macho, etc.” 

Golul spiritual al multora, remarcat de poet in versurile sale, este unul care provoca tristete 
pentru ca reflecta lipsa de viziune si se speranta. 

Simpla enumerare a cuvintelor arată ce lume îl primeşte pe poet cu braţele deschise şi ce 


drum are poporul în tranziția de la nimic la nimic. 


Şi totuşi poezia e un dar pentru loan Evu. Într-o rugăciune de final mulţumeşte lui 


Dumnezeu pentru salvarea pe care a primit-o prin poezie, pentru cântecul acela ascuns din 
adâncuri, cântat în apartamentul său de la bloc, închis cu zăvoare văzute și nevăzute: „Azi pun 
pret iar pe cenuşa! flăcării ce-am fost cândva/ când îmi zăvorără uşa/ şi pe mine — după ea/ 
Când am fost zvarlit afară/ dintr-un ceas elegiac/ s-a rupt pecetea de ceară/ şi n-am mai ştiut să 
tac”. (,,Columbar”). 

Volumul este unul al poemelor mai noi, dar şi mai vechi, chemate la perfecţiune prin 
dorința de produce volumul perfect, iar când poetul se poate detașa de drama măreției frigului 
personal, temele poemelor duc spre un mare poet, care a fost cu adevărat închis în destin, de 
aceea muntele, râul, dragostea, Ardealul, sărutul, zăpada eliberatoare, „canon-ul”, elegia, 
tinerețea fără de bătrânețe, frumuseţea unei femei tinere, anotimpul cu toate uşile deschise, sunt 
teme pline de optimism care arată partea frumoasă a vieții: „Te-am închis la mine-n cântec / şi-o 
să fim iar amândoi / tu vei răsări din mine / ca un nufăr din noroi/ ca o aripă ce suie/ în albastrul 
zilei cer/ ca o floare nestemată/ sub ninsori de lerui ler” („A treia elegie”), „ Mai pot vedea/ 
cum răsuflarea unui taur/ îi smulge fecioarei crinul din mână. (,, Vine zăpada”) 

Poemele acestea din zona poemului cu ferestre deschise sunt profunde şi merită a fi 
reţinute ca un cântec de trecut prin cetatea de jos, simplu şi cu bucurie 

Volumul de versuri semnat de loan Evu este cu mult peste volumele care apar ca efect al 
grafomaniei necesare administrativo-avocato-notariale de cartier, este un volum adevărat în care 
poetul se vede cum a ars, până la capăt, cenușă vorbitoare într-un veac eronat. Volumul este unul 
trăit, de aceea potenţialul lui este unul înalt, deşi scris într-o vreme şi într-un loc cu „zare joasă”, 


este unul care lasă semne: 


Pentru unii oameni de cultură şi literatură nu mai este la modă suferinţa si tragedia umană, 
ea pare a fi deja spusă de alţii, pentru alţii, în cărți de istorie, dar — nu-i asa? — istoria se repetă, iar 
căderea este aceeași, indiferent de structuri sociale. loan Evu a trăit şi trăieşte în două epoci cu 
valori total diferite, sau poate fără de valori, iar tranziţia este păcăleala acestei generaţii, una 
fardată şi de import. Ca-ntr-o ardere, uneori cenuşa lasă semne în noaptea istoriei, jarul care arde 
acolo 

Influențele asupra poeziei lui loan Evu sunt diverse, mediul în care trăieşte s-a format şi s-a 
deformat ca orice poet în timpul vieții sale, poeţii de care se simte legat, logosul scripturii care 
lucrează, experienţele personale în scris, dar şi în mişcarea grupului muzical modern „Canon” 
sunt transformate în stil propriu la limita dintre cântec, poem, umor şi lacrimă călătoare 

Efortul personal de a ieşi la porţile cetăţii si de a striga drama umană, efortul de a 
perfecționa poemul până la miezul lui de otel inoxidabil, pentru a deveni spadă cu două tăişuri, 
toate duc spre un destin distinct în poporul poeților din Ardeal şi din România. Uneori tentatia de 
a fi o voce în cetate este puternică lăsând pe poem urmele zgurilor necesare şi al anotimpurilor 


care înmuguresc în metaforă: ,, De ca şi cum eu nici n-as exista / azvârle- mă în foc ca pe o carte / 


pe care o vei fi răsfoit cândva / în tinerețea ta fără de moarte...”, „Noapte bună Românie / 


orişiunde te-ai afla” 


Constantin Stancu 


toamna, 2006 .- 


DIN AMINTIRILE UNUI PITIC ...CEVA MAI ÎNALT ... 


loan Evu iese din carapacea adultului care priveşte prin haloul poeziei spre viitor şi îşi 
asumă riscul de a scrie poezii pentru cei mici, sunt amintirile unui pitic din vremea bună când era 
mai mic, adică mai curat, mai dornic de dragoste şi de căldură. O face în anul 2006, când publică 
la editura „Călăuza”, Deva, o carte aparent simplă pentru un poet, dar, de fapt, mult mai 
complicată, deoarece poetul matur, format, trebuie să-şi asume gândirea unui copil ieşit din ceața 
naşterii şi a primelor zile de după, şi să accepte că lumea este cu adevărat frumoasă si bună, ceea 
ce, să fim sinceri, adulții nu prea mai cred, după 

Asumarea acestei stări cred că a fost benefică pentru autor deoarece a adus ceva echilibru în 
scrisul său, în modul de a vedea lumea şi de a-şi asuma responsabilităţi. Copiii au pretenţia de la 
cei mari ca aceştia să-şi asume responsabilităţi în ce priveşte acţiunile lor, care pendulează între 
cunoaştere parţială şi necunoastere. Dar povestea este veche, omul a rămas copil în fata lui 
Dumnezeu, structura este aceeaşi, doar păcatul dobândit în timpul vieţii trăite ca adult, face 
diferența 

Cartea este una senină şi se bazează pe elementele care fac lumea mai frumoasă: naivitatea, 
întrebările care vin pe buzele copilului, atitudinea mamei, căldura bunicii, şotiile, jocul pisicii in 
mijlocul universului, atâtea lucruri pe care noi le-am uitat. loan Evu îşi reamintește cu drag de 


ele, renunță la metafora incrancenata şi acidă şi se sprijin pe limbajul de început de lume, cu flori, 


pădure, soare, pisic, rândunele, greieraş, ariciul dansator, sunetul clopotelului, colindul, cățelul 


blând şi jucăuş, păpuşa ce pare vie şi răspunde întrebărilor 

Căldura din versuri e una benefică, iar fraza simplă, dar curată, deschisă spre natură şi spre 
lumea blândă a animalelor pline de dragoste, dau cărţii un sens, sensul de a crede că există ceva 
mult mai ... înalt pentru „„piticul” care stă în mijlocul acestei lumi, pe care o vede din aproape, 
prin perspectiva dragostei, ca normă în univers: „Când o zăresc din poartă şi alerg / ca mânzul 
care zburdă pe colină // să o întâmpin pe bunica mea, / făptura ei se umple de lumină 

Mişcarea şi viata au culoare în versurile acestea simple: .. Un bondar setos. nevoie mare, / 


soarbe rouă din pocal de floare // Din căuşul mic al unei frunze / beau răcoarea zece buburuze. ,, 


Desigur că în această lume este nevoie şi de învingători, adevàratii învingători, fără tăgadă, 


biruitori: „În livadă, sub un pom,/cântă un greier campion”. Campionul cântă, toţi adorm, până și 


eternul Grivei, nume parcă predestinat regatului curat al copiilor 

Poate vine şi vremea marilor întrebări pentru pitic, el se emancipează şi ştie să pună întrebări 
grave, adânci, sincere şi cu ţintă, din logica lui curată, nepătată de răspunsuri facile, dovadă că 
„piticul” are nevoie de o relaţie corectă cu tatăl, dar şi cu oamenii maturi, în general: „De ce tac 
frunzele, când pier?/ De ce nu cresc copacii-n cer ?/ .../ De ce o fată m-a întrebat! că ea de ce 
nu e băiat ? / ... / De ce — din stele câte sânt — / nu este pace pe Pământ ?/.../ De ce nu râd 
masinile/ De ce n-au gheare florile/ De ce-i mai rece Soarele/ Tăticule, de ce, de ce?” 

Poeziile au multă muzicalitate, aduc multă lumină în mintea copiilor şi relaxează mintea 
celor maturi care uită să mai pună întrebări, ei au doar răspunsuri pentru toate, chiar dacă aceste 
răspunsuri nu aduc pacea pe Pământ 

loan Evu a scris o carte potrivită pentru cei mici, titlul este unul sugubat, interesant si 
impune multă gravitate în relația om matur — copil, o relaţie care poate fi şi alta, dacă oamenii ar 
accepta că aceşti „pitici” ştiu să pună întrebări importante. Unele poezii au fost puse pe note de 
loan Evu și au devenit cântece de legănat mintea celor mari. 

Poetul a vrut altceva şi a reuşit, o carte plăcută pentru copii: „AMINTIRILE UNUI PITIC 
DIN VREMEA CÂND ERA MAI MIC”. 

Oare poetul, ca poet astăzi matur, are amintiri din vremea când învăţa să scrie poezii, 
îndrumat de Bunul Dumnezeu, care îşi punea mâna peste mâna lui cu multă căldură? 

Dar probabil că întrebarea mea de final nu prea mai are rostul, Dana cea zglobie, eroina 
unei poezii, o copilă, o pitică de vreo cinci ani, are replica : ,, Astea-s poveşti de ... adormit 
copii!” „ 


Dar nu se ştie, multi ne dorim sà mai fim iarăşi copii 


Constantin Stancu 


Primăvara, 2007 


BIOGRAFIA DURERII (..Carne putredă si pálpáire de aripi”) 


Poetul loan Evu şi Theresia Haas s-au încumetat să traducă poemele semnate de Thomas 
Bernhard, scriitor austriac, om de cultură care a abordat dramaturgia, romanul, poezia. formele 


artelor scrise şi trăite 


Deşi România face parte din arealul numit Europa, mediul cultural românesc nu este 
acomodat cu opere de genul celor scrise de omul de cultură austriac, iar cunoștințele noastre 
despre literatura statelor din jurul nostru sunt limitate de slăbiciunile „naturale” ale literaturii 


române. 


Volumul de versuri, așa cum apare în limba română, poartă un titlu pătrunzător: 


„BIOGRAFIA DURERII”, şi a apărut cu sprijinul Ministerului Federal al Învăţământului, Artei 


şi Culturii din Austria, la editura „Călăuza”, 2009. 


loan Evu (el însuşi poet) şi Theresia Haas au reuşit o variantă interesantă, provocatoare a 
unei importante cărți de poezie, aproape autonomă în limba română, expresivă şi memorabilă prin 
idee, prin curgerea versului si prin căutarea adevărului vieţii în limbaj poetic. O carte serioasă, în 
care iubitorul de poezie va descoperi o lume aparte, reală, zguduitoare, o carte în care credința 
este implicită şi în care miracolele se întrevăd printre fulgerele durerii, ale singurătăţii, ale dorului 


de iubire, de casă, de natură. 


Poetul austriac a trăit între anii 1931-1989, a fost o personalitate controversată, dar și-a 
asumat riscurile vieţii de artist şi om la nivelul curatiei sufleteşti, cu o luciditate dezarmantă şi un 
curaj demn de remarcat. loan Evu a schiţat un portret de poet al lui Thomas Bernhard, pe ultima 
copertă a volumului, reuşind în puţine cuvinte să transmită esența unei vieţii: forța de a rezista în 


această lume prin crezul şi convingerile proprii 


Thomas Bernhard priveşte spre culoarea interioară a anotimpurilor, spre oamenii simpli, 
care dau energie unei zile, spre pădurea în care vorbeşte vremea şi amintirile, spre grâu ca spre un 
reper moral — în spatele lui se află pâinea noastră cea de toate zilele —, spre aproapele nostru, 
pregătit să se întâlnească, prin dragoste, cu singurătatea, spre părinți ca spre cei care dau 


siguranţă într-o existență de om, spre viata de la tara ca spre un eden pierdut, spre singurătatea 


individului într-o lume căzută, spre puterea de a merge mai departe pe cărarea unui destin 


propriu, refuzând conventionalul şi compromisul. 


Tristetea şi realismul poetului sunt bine conturate în versurile sale: „Pe tine nu te cunoaşte 
nimeni./ Când mori,/ te vor duce la groapă/ îmbrăcaţi în mantale/.../Pe tine nu te iubeşte nimeni./ 


n 


Când mori/ ei îngroapă adânc! Până şi dorul de casă” ( Be tine nu te cunoaşte nimeni”). Această 
pasivitate a omului în fata semenului său pare o boală in care singurătatea cere un pret, iar 


păstrarea demnităţii este curajul în fata lumii 


Poctul îşi găseşte echilibrul privind grâul, acolo este o energie care doboară amintirea, care 
depăşeşte handicapul unui destin comod și indolent, în zadarnica trecere a omului prin lume. Se 


întăreşte în mijlocul naturii, locul de unde omul a fost smuls şi plantat într-o lume străină: „În 


grâu imi este inima,/ roșie ca patria/ frumoasă şi nebună ca pământul, / care mă ucide.” („În grâu 


îmi este inima”). 


Tema principală a cărţii este descifrată in motoul semnificativ: „Hei, voi, creaturi 
minunate/ cine v-a învățat minciuna’ la care v-aţi nărăvit?”. Tipatul artistului către aproapele 
său, disperarea in fata celui marcat de fals, de irațional, de minciună, este zicerea lui Thomas 
Bernhard, este morala spre care poetul ne cheamă cu putere si sfidător în același timp, dar ne şi 
imploră, pentru că fiecare merităm o soartă mai bună, în final, decât a celui uitat: „De tine nu are 
nevoie nimeni./ Când mori,/ ei bat toba şi tac./.../ Pe tine nu te ucide nimeni / dar când mori,/ ei 


iti scuipă în halba de bere/ şi tot tu va trebui să plăteşti.” 


Poetul preferă cuvintele simple şi adevărate, iscate din experienţa unei vieţi în care durerea 
de-a fi departe de aproapele tău este una ce conturează o biografie, care zguduie fiinţa. lată câteva 
exemple memorabile: „Nimic nu ştii tu, fratele meu, despre noapte”; „Pământul vorbeşte o 


limbă de nimeni înțeleasă”; „O seară a bisericilor zăvorâte, a bordelelor închise, a inimilor 
ferecate”; „Ei confundă carne şi celebritate”; „Va fi primăvara uşilor sfărâmate ”; „Un jalnic 
iarmaroc îşi scuipă zilnicele ode”; „Sugrumată-mi va fi mâine gloria-n pâraie ”; „Carne putredă 


şi pâlpăire de aripi” 


Totuşi discursul poetic, deși frust, deşi incordat si pregătit pentru țipăt și pentru repros, este 
străbătut de versuri care deschid o lume a metaforei, versuri care au ceva din veşnicia poemului 
străbătând inimile si veacurile, a versului care trădează adevărul unei clipe sau al unui destin. De 


reţinut aceste sensuri profunde ale poeziei lui Thomas Bernhard: „albia râului isi leapădă in 


mare plânsul”: „întunecat e sufletul meu pe care-l duce vântul spre mare”; „asfaltul înghețat al 
uciselor veri”; „mama mea işi culege viaţa dintr-un pom năruit/ ce n-a rezistat nici patruzeci şi 


sase de veri”; „sărăcia ce mă sfăşie întru împlinire ”; „sporeşte rana în pădurea de lacrimi” . 


„Biografia durerii” este biografia unei vieți aproape de natură, de părinţi, de satul în care 
oamenii se nasc şi mor, pentru ca Dumnezeu să stăpânească destinele, pentru ca zăpada să spele 
picioarele celui trecător. Poetul vede dincolo de întâmplările zilei modul în care se modelează 
încă destinele celor care au fost şi celor care sunt, ale celor care trăiesc din sudoarea fruntii şi din 
darul anotimpului, din efortul de a face viata mai frumoasă, plătind în final cu moartea la care 
sunt datori. Este în aceste versuri un patriotism al celui care suferă pentru aproapele său, al celui 
ce simte durerea ca pe o eliberare: ,, Arcadele criptelor nu spun nimic,/ ele doar te previn,/ nici o 
scriere si toate slovele mari,/ iată operele lor răscumpărând satele,/ intrebând cine eşti tu şi unde 
şi când.../ şi nu ştiu nimic despre ceea ce nu esie/ şi nici n-are cum să devină/.../ pentru tine nu 
pălpâie nici focul/.../ iar câinele tatălui tău, chiar el, te va sfăşia” (,,Geambasi, țărani, 


grenadieri”) 


Si totuşi speranța este transmisă la modul intim. e o speranță a celui care iubeşte viata aşa 


cum i-a fost dată: „La fereastra vecinului/ stă o pasăre/ ea-i străjerul gândurilor mele/ până 


când somnul cel grew îmi descalté pantofii umezi”. În peisajul uneori trist sau poate marcat de 


absente, o simplă pasăre dă energia de a merge mai departe spre satul natal, în spaţiul matriceal al 
ființei, „în dimineața în care nu se întâmplă nimic altceva / decât întoarcerea acasă a stelelor”, 


acolo unde „Dumnezeu Tatăl se adevereşte prin salahori” 


Si totuşi Thomas Bernhard se simte nedemn de măreția creației, de vigoarea vieţii, de 
țăranii ,, hdrjuindu-si ziua cu vite şi pomi,/ betii şi secerişuri”; de munţi, de turlele bisericilor care 
impung veşnicia şi cerul, „nedemn printre preoți. măcelari şi negustori! nedemn de profetiile 
acestor grădini/...|] nedemn de fecioarele roşu improşcate/ şi abandonate în decorul acesta 
bătrân de o mie de an/../ nedemn de mierlă/.../ de scârțăitul roții de moară” (,,Jertfa de 
noiembrie”). Tema părinţilor, a tatălui care suferă în arşița pământului, este de fapt dorul omului 
după Dumnezeu, după certitudinea prezenţei Sale, un dor universal al omului, iar poetul isi 


aminteşte: „„... niciodată nu voi uita cum întindea mâna/ tatăl meu după sufletul omenesc 


Creaţia este măreață prin simplul fapt că există... iar noi facem parte din ea: „Roşii sunt 


munții, iar fraţii mei îmi pătrund în creier! ca şi cum lisus n-ar fi fost răstignit sub stele 


loan Evu si Theresia Haas au inteles demersul poetic al lui Thomas Bernhard, si au reusit 
să propună cititorului român un volum original, dens, demonstrând că există pentru fiecare poet, 


de oriunde, o biografie modelată de durere, dar biruitoare prin versul care pătrunde în mintea 


celui ce ştie să vadă, dincolo de cuvinte, semnificaţiile esenţiale, definitorii pentru însuşi sensul 


trecerii 
CONSTANTIN STANCU 
După un dialog cu loan Evu 


Iulie 2009 


DIALOG CONSTANTIN STANCU - IOAN EVU, pe scurt 


Întrebările: 
De-a lungul vieţii, ce ati considerat că vă lipseşte cel mai mult ? 
Ce aţi învăţat de la adversarii sau duşmanii dumneavoastră ? 
O întrebare clasică: ce înseamnă pentru dumneavoastră dragostea, la modul 
Care sunt cărţile pe care le preferaţi şi de ce le preferaţi pe acestea şi nu 
Care este locul în care vă simtiti cel mai bine ? 
Ce înseamnă pentru dumneata gândul acesta: acum ? 


Răspunsuri: 


1. Tot ce-am pierdut în momentele mai putin faste ale vieții. 


2. Să nu fiu asemeni lor. 


3. Nu pot da conotaţie pragmatică sentimentului de dragoste. Iubirea e motivaţia cat se 


poate de explicită a existenţei mele. 

4. Cărţile in care descopăr freamătul inconfundabil al vieţii, la antipodul 
artificiozitatii. 

5. Acasd, cu tot ce semnifica acest cuvant. 


6. Acum e dovada palpabilă a lui odinioară si forma de provizorat a clipei viitoare. 


CUPRINS: 


UN C.V. DE SCRIITOR: DATE, CĂRȚI, VIAȚA, PE SCURT... 
CĂRȚILE POETULUI IOAN EVU 

POEZIA CA DESTIN 

PEISAJ CU PESCAR PE VREME DE FURTUNĂ 
{NSOTITORUL UMBREI, DUPĂ IOAN EVU 


CENUȘĂ VORBITOARE 


DIN AMINTIRILE UNUI PITIC ...CEVA MAI ÎNALT ... 
BIOGRAFIA DURERII („Carne putredă si pâlpâire de aripi”) 


DIALOG CONSTANTIN STANCU - IOAN EVU 


